Predkladacia správa

Materiál „Návrh na zapojenie Slovenskej republiky do Fondu Partnerstva východnej Európy pre energetickú efektívnosť a životné prostredie“ (ďalej len „fond“) sa predkladá na rokovanie vlády Slovenskej republiky na základe bodu B.1. uznesenia vlády Slovenskej republiky č. 722 z 18. decembra 2013.

Vzhľadom na to, že spolupráca s medzinárodnými finančnými inštitúciami (napr. EBOR, EIB, skupina Svetová banka) je v gescii Ministerstva financií SR (ďalej len „MF SR“), ako aj vzhľadom k záujmu aktívne prispievať k rastu slovenskej ekonomiky, považuje MF SR za jednu zo svojich priorít aktivity spojené s podporou slovenských subjektov a ich zapájaním do projektov medzinárodných finančných inštitúcií. 

Účelom predkladaného materiálu je informovať o zámere MF SR zapojiť sa do fondu. Iniciatíva o založení Partnerstva východnej Európy pre energetickú efektívnosť a životné prostredie vznikla počas švédskeho predsedníctva EÚ v roku 2009. Fond funguje na báze multidonorského fondu manažovaného Európskou bankou pre obnovu a rozvoj (ďalej len „EBOR“). Komerčnými finančnými partnermi okrem EBOR sú aj ďalšie medzinárodné finančné inštitúcie ako je Európska investičná banka, Nordická investičná banka, Nordická environmentálna finančná korporácia a skupina Svetovej banky. 

Fond je určený na financovanie investičných projektov v oblasti zlepšenia energetickej efektívnosti a ochrany životného prostredia. Projekty financované z fondu sú určené pre krajiny Východného partnerstva - Arménsko, Gruzínsko, Moldavsko a Ukrajina - a potenciálnymi krajinami sú Azerbajdžan a Bielorusko. Z pohľadu Slovenskej republiky predstavuje zameranie fondu – popri zahranično-politickom signáli podpory Východného partnerstva – príležitosť pre slovenské subjekty k účasti jednak v oblasti projektov technickej spolupráce, ako aj pri realizácii investičných projektov a zapájaní sa do medzinárodných tendrov.

MF SR navrhuje zapojenie Slovenskej republiky do fondu na základe konzultácií so švédskou stranou, ktorá je zakladateľom tejto iniciatívy a ktorá sa dlhodobo usiluje o zapojenie ďalších zainteresovaných krajín vrátane Slovenskej republiky. Zapojenie Slovenskej republiky do fondu je v súlade s teritoriálnym a sektorovým zameraním, ktoré vyplýva zo Strednodobej stratégie rozvojovej spolupráce Slovenskej republiky na roky 2014 – 2018 schválenej uznesením vlády Slovenskej republiky č. 20 z 15. januára 2014.

Príspevky do fondu sa zarátavajú do výdavkov Slovenskej republiky na oficiálnu rozvojovú pomoc, čím sa zlepšuje pozícia Slovenskej republiky v plnení cieľa Slovenskej republiky, ktorým je dosiahnutie stanového objemu finančných prostriedkov oficiálnej rozvojovej pomoci určeného ako pomer k hrubému národnému dôchodku Slovenskej republiky (cieľová hodnota: 0,33 % v roku 2015).

Okrem toho zameranie fondu je nástrojom realizácie a plnenia priorít  stanovených v Programovom vyhlásení vlády Slovenskej republiky na roky 2012 – 2016, ktoré sa týkajú poskytnutia všestrannej a účinnej podpory slovenským podnikateľským subjektom.

MF SR pozitívne hodnotí spoluprácu s EBOR. Aktívnym zapojením do fondu získa Slovenská republika prístup k rozhodovaciemu procesu v riadiacich orgánoch fondu  a zvyšuje sa možnosť zapojenia slovenských podnikateľských subjektov do projektov, ktoré sú schvaľované v rámci fondu a implementované EBOR alebo inými medzinárodnými finančnými inštitúciami. Výsledná synergia rôznych zdrojov financovania, efektívna a cielená kombinácia grantového financovania (zo strany EÚ a bilaterálnych donorov) s objemovo oveľa väčšími úvermi od medzinárodných finančných inštitúcií je jedným z primárnych cieľov a prínosov štruktúry fondu. 

Sektorové zameranie fondu predstavuje oblasť, v ktorej sú tradične slovenskí konzultanti a firmy konkurencieschopní. Podľa doterajších skúsenosti zo spolupráce s EBOR vyplýva, že slovenskí konzultanti a firmy majú dostatočné predpoklady na to, aby sa zapájali do realizácie projektov financovaných z fondu. Z pohľadu EBOR je Slovenská republika považovaná za najlepšiu z hľadiska expertízy („best practice“) v oblasti legislatívy energetickej efektívnosti budov. 
MF SR navrhuje zapojenie Slovenskej republiky do fondu na základe vyššie uvedených skutočností a po konzultácií s vecne príslušnými rezortmi – Ministerstvom zahraničných vecí a európskych záležitostí SR a Ministerstvom hospodárstva SR v priebehu roka 2013. V zásade obidva rezorty podporujú zapojenie Slovenskej republiky do fondu  s návrhom, aby sa cca po 3 rokoch od zapojenia do fondu uskutočnilo zhodnotenie efektívnosti a účasti Slovenskej republiky na projektoch financovaných z fondu. V tejto súvislosti MF SR v termíne do 30. septembra 2016 predloží na rokovanie vlády Slovenskej republiky správu o zhodnotení prínosov a účasti slovenských subjektov v oblasti projektov technickej spolupráce, ako aj pri realizácii investičných projektov a zapájaní sa do medzinárodných tendrov v rámci činnosti fondu.
 
V Dohode o príspevku medzi Slovenskou republikou zastúpenou MF SR a EBOR o zapojení Slovenskej republiky do Fondu Partnerstva východnej Európy pre energetickú efektívnosť a životné prostredie (ďalej len „dohoda o príspevku“) bude uvedená preferencia pre použitie príspevku pre projekty financované z fondu v Moldavsku. Príspevok do fondu vo výške 50 tis. eur  je zabezpečený v rozpočtovej kapitole Všeobecná pokladničná správa v rámci príspevkov do medzinárodných organizácií. Pokračovanie finančného zapojenia MF SR do fondu bude závisieť od výsledkov fungovania fondu, vyhodnotenia prínosov a nákladov vyplývajúcich z členstva Slovenskej republiky vo fonde. 

Súlad dohody o príspevku so zahraničnopolitickými záujmami Slovenskej republiky:
Na základe teritoriálneho zamerania fondu zameraného na krajiny Východného partnerstva možno konštatovať, že uzavretie dohody o príspevku je plne v súlade so zahraničnopolitickými záujmami Slovenskej republiky, a to vzhľadom k vysokému potenciálu daných teritórií pre rozvoj vzájomných vzťahov.  Zodpovednosť za implementáciu dohody o príspevku nesie EBOR a za Slovenskú republiku MF SR. Povinnosti pre obe inštitúcie sú definované v dohode o príspevku.

Návrh dohody o príspevku je vypracovaný v súlade s právnym poriadkom Slovenskej republiky a všeobecnými zásadami medzinárodného práva. Predkladaný návrh dohody o príspevku je svojou povahou medzinárodnou zmluvou, ktorá je podľa vnútroštátnych právnych predpisov zmluvou vládnej povahy, na ktorej platnosť sa nevyžaduje súhlas Národnej rady Slovenskej republiky. 

Dohoda o príspevku sa uzatvára v dvoch pôvodných vyhotoveniach v anglickom jazyku. Anglický text dohody o príspevku tvorí prílohu č. 1 tohto materiálu.

Dopad finančných, ekonomických, environmentálnych, sociálnych vplyvov, vplyvov na podnikateľské prostredie a na informatizáciu spoločnosti je popísaný v Doložke vybraných vplyvov, ktorá je súčasťou predkladaného materiálu.

Materiál sa predkladá na rokovanie Hospodárskej a sociálnej rady Slovenskej republiky a následne na rokovanie vlády Slovenskej republiky.